Si Ongol
Pamulaan Taraweh Kampung Liur
KADA terasa bulan nang ditunggu akhirnya datang jua. Bebeda dengan kampung lain, di kampung Liur ne munnya bulan puasa pasti am rami banar. Kalo di kampung lain paling rami belatupan, mun di kampung Liur ne semarak tu pang. Maklum ja, biar ngarannya kampung tatinggal, tapi pendidikan agamanya bagus.
Apa lagi selawas di tatuhai oleh Haji Untat lawan Haji Walet ne, bebuhan anum-anumnya kada biasa lagi ngarannya bemabukan, apalagi bajudi, kecuali membuntut ja sekali-sekali. Semuanya patuh lawan nasihat orang tuha mun dipadahi.
Biar ngarannya kampung bapandidikan agama bagus, akhlak bagus, tapi yang ngarannya koler, bisa jua ae mahinggapi warganya. Apalagi yang ngarannya sembahyang teraweh, paling sampai hari ka lima, sunyi am orangnya di langgar di kampung tu.
Tapi, yang ngarannya hari pertama, nah kada tahu am, bisa sasak langgar. Ada yang belapik koran sembahyang di tangah kartak, ada yang taraweh di rumah sorang manyatel tivi asal tadangar bacaan imam di langgar.
Jaga-jaga supaya kebagian wadah sembahyang, Ongol malam tu tulak lebih awal tumatan Magrib. Sengaja Ongol kada bebulikan sampuk Taraweh. Cangkal kisahnya ne tadih. Maklum ja, ngarannya hari pertama, semangat tu pang baibadah.
Tuntung sembahyang Magrib, bakisahan Ongol ne tadih wan kekawalan setianya di kampung tu di teras langgar. Malam tu ada Anang Gabau, Utuh Kalumbut, dengan amang Udin. Nah, amang Udin ne warga lawas, tapi marantau. Ne hanyar bulik ke kampung Liur, ujarnya handak bahari raya di kampung Liur tahun ini.
"Een….habar itah tun? ( apa kabar kita ne ?)," ujar amang Udin membuka pander sambil meulur tangan besalaman wan Ongol dan Utuh. Maklum ja, Amang Udin ne mun bapander kada katinggalan bahasa Sampitnya. Mun orang kada mengarti tu, bisa nganga-nganga dengan sidin tu bakisah.
Untung ja orang Ongol ne sudah pernah akrab. Sudah semuak seliur jar orang toh, jadi kada benganga lagi orangnya mun bekisahan dengan amang Udin.
"Wah.. hanyar talihat. Baik ja mang? Pian pang apa kabar? Masih ja kah jadi panyiar radio di Kampung sebrang?" takun Ongol balik sambil manarima salaman tangan mang Udin.
"Alhamdulillah sehat ja. Masih ja manyiar, cuma ne haur mandangani acil kam ae bewarungan lagi," ujar amang Udin pina baubah bahasanya.
"Kaya apa am kabar kampung kita ne selawas ditinggal. Lagi rami musim apa?" lanjut mang Udin.
"Lagi musim pertandingan sepak bola mang ae. Maklum, pas piala dunia eh, wan jua musim mati lampu," sahut Ongol.
"Inggih mang, mana bulan kena naik lagi bayarannya," sambung Utuh umpat bakisah.
"Astah, iya kah? Kenapa pang bisa bemusim mati lampu ne?" takon Mang Udin lagi.
"Maklum ja mang, ujarnya mesinnya kada sanggup jar. Apa kehibakan yang mamakai," jawab Ongol.
"Ooh..mun kitu basiap lilin ae, hibak-hibak genset sing ganalan mun kawa, hehe…." jar mang Udin sambil mengikik ketawa.
Handap kisah, kada kerasaan jamaah-jamaah langgar bedatangan kada kerasaan bakisah sekalinya sampuk am Isya.Utuh bahancap menarik mikropon mangumandangkan azan kisahnya ne tadi. Sementara Ongol meambil wudhu lagi, tadi pas bakisahan pang sampat takantut sedikit.
Nah, malam itu yang jadi imam Isya Haji Walet, mun yang jadi imam Taraweh Haji Untat. Sudah bajanjian orang sidin ne tadih nyaman kada uyuh jar. Tuntung Isya sembahyang sunat ba'da Isya orangnya, hanyar Taraweh.
Pas Taraweh ne Ongol meambil syaf pas dibelakang imam yaitu haji Untat tadi. Ongol pina semangat lalu, kelihatan khusu pulang, sampai tepajam mata babacaan. Tapi, yang ngarannya haji Untat ne tadi mun meimami taraweh laju banar. Orang kampung tu maklum am mun sidin jadi imam bisa basah mikropon bagapit gawi samburan liur sidin babacaan.
Laju banar haji Untat meimami, kada kawa dituruti oleh jamaah lain. Merasa kaya itu, Ongol ne tadi kadanya kandur lagi semangat tapi malah semangat kelihatan inya ja pina bagairah sembahyang.
Ditangah Taraweh hanyar pang beberapa rakaat.
"Allahu akbar," aba haji Untat dari sujud handak badiri.
Imbahnya kada tedangar lagi bacaan sidin sing lawasan, jamaah maka tunggu-tunggu, maka tadi laju ja babacaan kenapa timbul kadida suaranya. Ongol maka bapikir lain-lain dalam hati, maklum sambil bapajam tadi pang pas badiri.
"Mana haji Untat ne, babuah mati sidin ne pas sembahyang," gerunum Ongol dalam hati.
Di sebelah kanan Ongol haji Walet beucap, "Subhanallah," itu aba-aba dari jemaah mun terjadi kesalahan gerakkan oleh Imam. Aba-aba sudah dibunyikan Haji Walet, tapi Haji Untat tatap ja bahinip kadida bunyinya.
Penasaran Ongol, babuka ai matanya malihat haji Untat yang jadi imam dihadapannya." Astah... ji kenapa pian ?," kuciak Ongol refleks, membuyarkan konsentrasi yang lainnya. Yang lain sambil malihat jua malapas lawan sembahyang.
Sekalinya Haji Untat tesambalit, siup sidin. Gara-garanya, Ongol ne pang asal hanggus ja sembahyang. Rupanya tapih Haji Unjat ne tadi tasangkut kepala Ongol yang behimat banar mehanggus pas badiri dari sujud tadi.
Apa da, geger sekampungan melihat haji Untat siup pas meimami,sangka orangnya mati mendadak.
Kada lawas sigar am am haji Untat, memacul lawan kupiah, dipepekkannya ke Ongol. "Waduh Ongol ne, kam ne pang tadi, sembahyang kada baingat-ingat, habis aku siup, untung kada mati aku," ujar Haji Untat sambil mehantak-hantak kepalanya di telapak tangannya.
"Maaf ji, saking semangatnya tadi pang ji," ucap Ongol sambil batalimpuh basujud minta maaf lawan haji Untat.
Yang lain maka batal sembahyangnya gara-gara kelakuan Ongol.Timbul perai taraweh menonton haji Untat siup buhannya ne tadi.
Gara-gara Ongol Taraweh yang biasanya tuntung jam setengah delapan, ini kada, timbul sampai setengah 10. Apa da, supan Ongol kada nyaman hatinya sudah meolah haji Untat siup. Paksa ai mun bayar fitrah kena dilabihinya gasan permintaan maaf lawan Haji Untat. (oes)
- Ramadhan, Pilpres dan Kepemimpinan Rasulullah SAW
- Panggil Disdik dan Pihak Sekolah!
- SMS Pembaca Radar Sampit 30 Juni 14
- Wilayah Baamang Banyak Kebanjiran
- Perusahaan Diminta Bayar THR Lebih Awal
ewe_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn jav_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn min_Latn bjn_Latn zsm_Latn bjn_Latn bjn_Latn bjn_Latn zsm_Latn bjn_Latn zsm_Latn zsm_Latn bjn_Latn min_Latn ind_Latn ind_Latn min_Latn ind_Latn